PATVIRTINTA

 Klaipėdos rajono savivaldybės tarybos

 2020 m. kovo d. sprendimu Nr.

**2019 METŲ GARGŽDŲ LOPŠELIO-DARŽELIO „NAMINUKAS“**

**VEIKLOS ATASKAITA**

Gargždų lopšelis-darželis „Naminukas“ – biudžetinė įstaiga, priklausanti Klaipėdos rajono savivaldybei. Lopšelyje-darželyje nuo 2018 m. rugpjūčio 1 d. direktoriaus pareigas eina Raimunda Mockuvienė.

Gargždų lopšelio-darželio „Naminukas“ pagrindinė veikla – ikimokyklinis ir priešmokyklinis ugdymas. Vaikų ugdymas vyksta lietuvių kalba, mokymo forma – dieninė. Ugdomi ikimokyklinio ir priešmokyklinio amžiaus vaikai. Ugdymo procesas organizuojamas vadovaujantis parengta ir patvirtinta Ikimokyklinio ugdymo programa, Bendrąja priešmokyklinio ugdymo ir ugdymosi programa, valstybinio ugdymo standartais bei vaiko brandumo mokyklai rodikliais. Tėvams pageidavus, už papildomą mokestį organizuojamas neformalus švietimas: krepšinio, šokių, anglų kalbos užsiėmimai.

Lopšelyje-darželyje „Naminukas“ ugdomi vaikai nuo 1,5 m. iki 7 m. amžiaus, integruojant specialiųjų poreikių vaikus į ugdymo procesą. Ypatingą dėmesį skiriame pagalbai – teikiamos švietimo ir fizinės medicinos bei reabilitacijos paslaugos: logopedo, specialiojo pedagogo, psichologo, kineziterapeuto, masažisto, bendrosios praktikos (regos korekcijos) specialisto, visuomenės sveikatos priežiūros specialisto, mokytojų padėjėjų darbui su specialiųjų ugdymosi poreikių turinčiais vaikais. Pagrindinės įstaigos veiklos kryptys – sveikatos stiprinimas ir etnokultūrinis ugdymas. Įstaigos stiprybė – darbštūs ir kūrybingi darbuotojai, aktyvūs ir geranoriški tėvai.

Lopšelyje-darželyje 2019 metų pabaigoje sumažėjo dviem darbuotojais 2,75 etato, nes nebebuvo poreikio mokytojų padėjėjų darbui su specialiųjų poreikiu vaiku. Iš viso dirbo 60 darbuotojų: 24 pedagogai ir 36 kiti darbuotojai. Iš 24 pedagoginių darbuotojų (kai kurie dirba dviejose pareigybėse): 2 vadovai, 8 ikimokyklinio ir priešmokyklinio ugdymo mokytojai metodininkai, 1 pagalbos vaikui teikimo specialistas (logopedas) metodininkas ir 1 logopedas, 1 specialusis pedagogas metodininkas, 1 vyresnysis meninio ugdymo pedagogas, 5 vyresnieji ikimokyklinio ugdymo mokytojai ir 5 ikimokyklinio ugdymo mokytojai, 4 iš jų dar studijuojantys. 2019 m. aukštesnę kvalifikacinę kategoriją įgijo 3 pedagogai. Vidutinis pedagogų amžius – 49 metai (2018 m. buvo 52 metai). Darbo užmokesčiui su socialiniu draudimu visiems darbuotojams išleista 647,8 tūkst. Eur, tai 113,2 tūkst. Eur mažiau negu praeitais metais.

Lopšelyje-darželyje suformuota 11 grupių: 2019 m. pabaigoje buvo 3 priešmokyklinio ugdymo grupės, 8 ikimokyklinio ugdymo grupės, iš jų 1 – lopšelio grupė.

Lopšelį-darželį lankė 210 ugdytinių, tai 14 daugiau negu 2018 m. Iš jų: 14 ugdytinių, turinčių specialiųjų ugdymo (si) poreikių, 61 – turinčių kalbėjimo ir kalbos sutrikimų (sąrašai suderinti Klaipėdos rajono pedagoginės psichologinės tarnybos). Lopšelyje-darželyje teikiamos medicinos ir reabilitacijos paslaugos: 25 ugdytiniams teikiami kineziterapijos užsiėmimai ir masažas. 13 vaikų nustatyti regėjimo sutrikimai, kuriems pagal gydytojo oftalmologo paskyrimus teikiami regos korekcijos užsiėmimai. Lopšelyje-darželyje dirba Klaipėdos rajono pedagoginės psichologinės tarnybos psichologas: konsultavo, bendradarbiavo su pedagogais, ugdytinių tėvais sprendžiant vaiko ugdymo (si), elgesio ir kt. problemas. Klaipėdos rajono savivaldybės visuomenės sveikatos biuro paskirtas specialistas teikia paslaugas sveikatingumo prevencijos, sveikos mitybos klausimais ir sudaro valgiaraščius. Vidutinės vieno vaiko išlaikymo išlaidos (patirtos sąnaudos) Lopšelyje-darželyje: 1 mėnesio – 313,00 Eur, 1 metų – 3753,00 Eur; 2018 m. buvo: 1 mėn. – 283,00 Eur, 1 metų – 3400,00 Eur.

 Ikimokyklinėje įstaigoje veikianti Vaiko gerovės komisija renka ir kaupia informaciją apie specialiųjų poreikių vaikus, teikia rekomendacijas tėvams ir pedagogams dėl šių vaikų ugdymo, bendradarbiauja su rajono pedagogine psichologine tarnyba, Klaipėdos rajono savivaldybės administracijos Švietimo skyriumi, Valstybės vaiko teisių apsaugos ir įvaikinimo tarnyba prie

Socialinės apsaugos ir darbo ministerijos Klaipėdos apskrities Vaiko teisių apsaugos skyriumi, Klaipėdos rajono paramos šeimai centru, Gargždų pagrindine mokykla ,,Krantas“, Visuomenės sveikatos biuru.

 Bendras įstaigos plotas – 1765,76 m². Lopšelio-darželio patalpos yra patenkinamos būklės. Lopšeliui darželiui reikalinga pastato renovacija – I korpuso stogas po lietaus praleidžia vandenį į grupes. Pagalbinės vaikų patalpos yra prastos būklės: susidėvėjęs ir senas vamzdynas, santechnika, sienų plytelės ištrupėjusios ir kt. Tokios prastos būklės yra 6 vaikų grupių tualetai. Nacionalinis visuomenės sveikatos centro prie sveikatos apsaugos ministerijos 2018 m. spalio 29 d. patikrinimo aktas Nr. (3-21 15.3.2) PA-7396. Patikrinimo išvada: Gargždų lopšelyje-darželyje „Naminukas“ ikimokyklinio ugdymo veikla vykdoma pažeidžiant Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 45, 48, 67.2 punktų reikalavimus.

**Įstaigos filosofija**: neužtenka žinoti, reikia panaudoti; neužtenka egzistuoti, reikia būti; neužtenka norėti, reikia veikti.

2019 m. strateginio ir metinės veiklos plano tikslai: ugdymo organizavimo tobulinimas, siekiant aukštesnės ugdymo kokybės ir saugios bei sveikos aplinkos užtikrinimas. Lopšelio-darželio metinis planas įgyvendintas telkiant komandas, darbo grupes, vykdant ugdymo proceso priežiūrą, metinį darbuotojų veiklos vertinimą, įstaigos veiklos įsivertinimą, dalinantis darbo patirtimi, bendraujant ir bendradarbiaujant su tėvais ir socialiniais partneriais, rėmėjais, aptariant klausimus posėdžiuose, pasitarimuose ir individualiai. Rezultatas matuojamas Lopšelio-darželio veiklos įsivertinimo (audito) duomenimis.

Išsikeltas uždavinys – siekti aukštos kiekvieno bendruomenės nario profesinės kompetencijos ir atsakomybės už savo veiklą, poreikių realizaciją – įgyvendintas aptariant šią temą Mokytojų tarybos posėdyje, keliant kvalifikaciją seminaruose, dalijantis gerąja patirtimi, organizuojant ugdomąją veiklą, renginius ir projektus. Trys mokytojai per 2019 m. įgijo aukštesnę kvalifikacinę kategoriją.

Kokybiškam ugdymo (si) proceso užtikrinimui į ugdymo turinį integruotos saugos ir sveikatos, saugaus eismo, etnokultūros ugdymo, ekologijos, socialinio emocinio, socializacijos temos, kurias aptariame ugdymo proceso priežiūros metu, nustatomos stipriosios ir tobulintinos kiekvieno pedagogo sritys. Specialiųjų ugdymo (si) poreikių turinčių vaikų veiklą planuoja komanda: pedagogai-tėvai-švietimo pagalbos specialistai – pagalba vaikui ir šeimai efektyvi ir profesionali, nes nuolat aptariame problemas ir numatome pagalbos veiksmus.

Ugdytinių sveikatos stiprinimui pedagogams ir tėvams organizuoti S. Kneipo sveikatinimo metodikos taikymo seminarai. S. Kneipo sveikatinimo metodikos taikymas vaikų sveikatos stiprinimui pristatytas Gargždų miesto ikimokyklinio ugdymo ir Plungės rajono švietimo įstaigų pedagogams. Parengti ir įgyvendinti projektai: ,,Augu sveikas, esu kūrybingas“ buvo įgyvendinamas visose Lopšelio-darželio ikimokyklinio ir priešmokyklinio ugdymo grupėse, siekiant sveikos gyvensenos, saviraiškos ir kūrybiškumo skatinimo, individualybės atsiskleidimo, elgesio ir emocijų korekcijos; projekte ,,Sveikas vaikas šiandien – sveika visuomenė rytoj“, kuris buvo finansuojamas Klaipėdos rajono savivaldybės, dalyvavo ir kitų Gargždų miesto lopšelių-darželių ugdytiniai ir pedagogai. 2019 m. sudarėme programą „Sveikatos takeliu“ ir įstojome į Sveikatą stiprinančių mokyklų tinklą. Grupėse, kuriose naudojami S. Kneipo metodai, sumažėjo vaikų sergamumas.

Pedagogės gerąja darbo patirtimi dalijosi etnoprojekto „Iš lobių skrynelės į vaikų širdeles“ (dalinai finansuojamas savivaldybės) renginių metu su Klaipėdos rajono švietimo įstaigų pedagogais. Lopšelio-darželio mokytojai, bendradarbiaujant su Gargždų „Kranto“ pagrindinės mokyklos pedagogais organizavo respublikinę švietimo įstaigų projektų parodos-mini mokymus „Projektų mugė“.

2019 m. su partneriais (lopšeliais-darželiais iš Klaipėdos, Palangos, Agluonėnų) teikėme paraišką į ES fondų „Ikimokyklinio ir bendrojo ugdymo mokyklų veiklos tobulinimas“ priemones LEAN metodo įgyvendinimui, tačiau finansavimas negautas. Taip pat teiktos paraiškas konkursams dėl saugių, šiuolaikiškų aplinkų atnaujinimo ir fizinio aktyvumo skatinimo: „Mes – bendruomenė“ ir Sporto rėmimo fondo lėšoms gauti sporto projektų, skirtų fizinio aktyvumo veikloms, skatinančiomis fizinio aktyvumo plėtrą, sporto inventoriaus ir įrangos įsigijimui, sporto renginių organizavimui ir kvalifikacijos tobulinimui. Finansavimas negautas.

Tarptautinis projektas „Vaiko kelias į gražią kalbą“ skirtas patiems mažiausiems ugdytiniams. Dauguma tėvelių dalyvavo kiemo šventėje „Mano šeima“. Dviejų grupių vaikai – ekologinio konkurso „Mano žalioji palangė“ dalyviai. Lietuvos futbolo federacijos ir Lietuvos masinio futbolo asociacijos projekte „Futboliukas” dalyvauja trys grupės. Ugdytiniai dalyvavo akcijose: pilietinėje iniciatyvoje ,,Po Tolerancijos skėčiu”, „Atmintis gyva, nes liudija“, bendrumo akcijoje ,,Sveikinimas vienišam žmogui”, respublikinėje akcijoje ,,Savaitė be patyčių”, su baigiamuoju renginiu Klaipėdos rajono savivaldybės J. Lankučio bibliotekos Vaikų literatūros skyriuje „Dainuokime draugystės dainą, mielas drauge!“, Gargždų miesto bendruomenės organizuotoje Žibintų šventėje, Velykų margučių skvere, Socialinių paslaugų centro inicijuotoje gerumo akcijoje „Pyragų diena“ ir kt.

Ugdytiniai dalyvavo rajoniniuose konkursuose „Saugi mokykla“, Klaipėdos rajono ikimokyklinio ir priešmokyklinio amžiaus vaikų draminės kūrybos festivalyje-apžiūroje „Bebenčiuko teatras“, Klaipėdos apskrities konkursuose „Tramtatulis“, „Vaidinimų kraitelė“, respublikinėje ikimokyklinio ugdymo įstaigų pedagogų metodinėje-praktinėje konferencijoje, skirtoje Klaipėdos lopšelio-darželio „Žiogelis“ 50-mečiui „Kokybiškos edukacinės paslaugos – tai sėkmės garantas mūsų vaikų gerovei“, respublikinėje metodinėje-praktinėje konferencijoje „Efektyvi pagalba vaiko sėkmei“, metodų mugėje „Žaidimų vaivorykštė“ Vilniuje pasidalinome, kaip netradiciniais būdais gaminti įvairias lėles stalo teatrui ir vaidinti, improvizuoti su jomis ir kt.

Organizuota apskritojo stalo paskaitos-diskusijos priešmokyklinio ugdymo grupių tėvams ir pedagogams „Glaudus šeimos ir mokyklos bendradarbiavimas tinkamai parengiant vaiką mokyklai“ ir naujai atvykusių vaikų tėvams „Glaudus šeimos ir mokyklos bendradarbiavimas lengvesnei vaiko adaptacijai darželyje“ bei kiti susitikimai-susirinkimai grupėse su tėvais sprendžiant vaiko sergamumo mažinimo, elgesio sutrikimų korekcijos ir kitais klausimais.

Buvo tęsiamos senosios Lopšelio-darželio tradicijos: kalendorinės ir valstybinės šventės: Vasario 16-oji, Užgavėnės, Velykos, adventiniai renginiai ir kt. 2018–2019 m. m. visi Lopšelio-darželio renginiai buvo skirti įstaigos veiklos 35-čiui paminėti.

Siekėme nuolatinio pedagogų, specialistų kompetencijų tobulinimo. Pedagogai, specialistai tobulino kvalifikaciją ir savo kompetenciją kvalifikacijos tobulinimo seminaruose, metodiniuose renginiuose, konferencijose, įgydami profesinių kompetencijų, jausdami atsakomybę už veiklą gerino ugdymo kokybę.

 Įgyvendinant kitą uždavinį **–** kurti vaikų poreikius tenkinančias patogias ir patrauklias šiuolaikiškas ugdymo(si) aplinkas **–** buvokuriamos edukacinės erdvės grupėse komunikacinės bei sveikatos kompetencijų, pažintinio proceso tobulinimui, socialiniam emociniam ugdymui. Kuriama saugi, funkcionali judriųjų erdvių lauko aplinka skatinanti vaiko saviraiškos, kūrybos džiaugsmą, sveikatos stiprinimą visais metų laikais: įrengtas „Basakojų takelis“, sukurti funkcionalūs judėjimo takeliai, edukacinės erdvės tyrinėjimams, eksperimentams. Organizuotos bendros talkos su ugdytinių tėvais, kuriant edukacines lauko erdves, puoselėjant Lopšelio-darželio aplinką.

 2019 m. skirta lėšų vaiko ugdymo(si) aplinkos gerinimui: grupės papildytos edukacinėmis priemonėmis, žaislais, žaidimais, lauko edukacinės erdvės: pasodinta šermukšnių alėja, įrengtas „Vabaliukų“ viešbutis, patobulintos dvi pavėsinės, pagamintas lauko baldų komplektas. Pakeistos visų grupių rūbinių spintelės, vienos grupės lovytės. Gauta parama iš rėmėjų pavėsinių stogo medžiagai, skiriamiesiems ženklams, smėliui ir kt. Pagal turimas lėšas įsigyta įrenginių vaikų judriajai veiklai lauko aikštelėse: lipynių, sūpynių ir kt. Dėl nepakankamo finansavimo neįvykdytas pagalbinių grupių patalpų remontas.

 Ugdytinių sveikatos stiprinimui 3 grupėse taikoma S. Kneipo sveikatinimo metodika, socialiniam emociniam ugdymui priešmokyklinėse grupėse įgyvendinama LIONS QUEST „Laikas kartu“ programa ir 1 ikimokyklinio ugdymo grupėje Kimochi programa.

 Priešmokyklinėse grupėse, įsiklausius į poreikį, įsigyti projektoriai ugdymo proceso kokybės gerinimui, IT metodų naudojimui, mokytojų kompiuterinio raštingumo didinimui.

 Lopšelis-darželis dalyvauja maitinimo programose „Pienas vaikams“, „Europos vaisių naudojimo skatinimas mokykloje“.

 2018–2019 m. m. veiklos kokybės įsivertinimo (audito) išvados panaudotos 2019–2020 m. m. veiklos plano rengimui. Pagal atliktą veiklos kokybės įsivertinimo analizę pasirinkta įsivertinti 1 srities „IUM kultūra“ veiklos rodiklio 1.1. „Etosas“ pagalbinio rodiklio 1.1.3. „Mikroklimatas“. 2019 metais nustatytas 3,8 lygis, pažanga padaryta: 86 % tėvų (globėjų) teigia, kad yra patenkinti, jog vaikas lanko šią įstaigą, kad vaikai noriai lanko Lopšelį-darželį. 83 % ugdytinių tėvų (globėjų) nurodo, kad su jais ir jų vaikais ugdymo įstaigoje elgiamasi tinkamai, 82 % bendruomenės narių pastebi, kad įstaigoje vyrauja draugiška atmosfera.

 Ikimokyklinio ugdymo mokyklų (toliau – IUM) „Plačiojo“ veiklos kokybės įsivertinimo suvestinė:

 Gargždų lopšelio-darželio ,,Naminukas“ 2019 metų pokytis tobulinant rodiklį ,,Mikroklimatas“: vadovai dažniau organizuoja diskusijas su pedagogais ir pagalbinio personalo darbuotojais dėl jų atliekamo darbo ir tarpusavio santykių gerinimo bei iškilusioms problemoms spręsti. 100 % stengiamasi įgyvendinti kiekvieno įstaigos bendruomenės nario išsakytą racionalų pasiūlymą įstaigos veiklai gerinti. Viešai (pasitarimų, pasėdžių, įvairių švenčių metu) pažymimas kiekvieno bendruomenės nario realus indėlis į organizacijos kultūros, mikroklimato ir veiklos gerinimą. Mikroklimato gerinimui sudarytos sąlygos personalui bendrauti neformalioje aplinkoje: 2 kartus per metus organizuojamos pažintinės, edukacinės išvykos.

 Apie Lopšelio-darželio veiklą informacija teikiama: [www.ikimokyklinis.lt](http://www.ikimokyklinis.lt), [www.manogargzdai.lt](http://www.manogargzdai.lt) , [www.gargzdunaminukas.lt](http://www.gargzdunaminukas.lt), socialiniuose tinkluose „Facebook“, Klaipėdos rajono laikraštyje „Banga“, įstaigos informaciniuose stenduose bendruomenei, tėvams ir lankytojams.

 2020 m. sieksime kurti lauko edukacines erdves sveikatos stiprinimui, pažinimo, eksperimentavimo veiklai, bendradarbiaujant su tėvais ir rėmėjais, panaudojant paramos lėšas. Planuojamas veiklos pokytis edukacinių aplinkų panaudojimo srityje: skelbiame respublikos mastu gamtosauginį projektą-konkursą „Mažieji sodeliai“ ir ketiname dalyvauti Edukacinių aplinkų kūrimo konkurse. Tęsime sveikatos programą „Sveikatos takeliu“. Didesnį dėmesį skirsime visų darbuotojų profesiniam tobulėjimui – bendradarbiaudami su Klaipėdos rajono švietimo centru sudarysime ilgalaikę inovacijų (STEAM) taikymo kvalifikacinę programą. Atliksime veiklos organizacinius darbus prijungus Kvietinių skyrių. Organizuosime darbų (viešųjų pirkimų) vykdymus keičiant Lopšelio-darželio I korpuso stogą. Teiksime paraiškas į ES fondus ir Sporto rėmimų programas.

Veiklos rizikos (problemos):

1. Negautas finansavimas iš ES struktūrinių fondų.

 2. Nepakankamas finansavimas iš Klaipėdos rajono savivaldybės pastato ir vidaus patalpų higienos normoms užtikrinti: susidėvėjusi santechnikos sistema, prasta pastato vidaus ir lauko techninė būklė, žemi laiptinių turėklai, 6 grupių tualetų būklė nebeatitinka higienos normų.

1. Kvalifikuotų mokytojų trūkumas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_